[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 23.9.2010

COM(2010) 488 τελικό

2010/0255 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1288/2009 σχετικά με τη θέσπιση μεταβατικών τεχνικών μέτρων από 1 ης Ιανουαρίου 2010 έως 30 Ιουνίου 2011

ΑΙΤΙΟΛΟΓΙΚΗ ΕΚΘΕΣΗ

Στις 4 Ιουνίου 2008 η Επιτροπή υπέβαλε πρόταση κανονισμού του Συμβουλίου περί διατήρησης των αλιευτικών πόρων μέσω τεχνικών μέτρων[1]. Η εν λόγω πρόταση προοριζόταν να αντικαταστήσει τον κανονισμό (ΕΚ) αριθ. 850/98 του Συμβουλίου για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών[2] και ορισμένα μεταβατικά τεχνικά μέτρα που περιλαμβάνονταν στο παράρτημα ΙΙΙ του κανονισμού (ΕΚ) αριθ. 43/2009 του Συμβουλίου[3], περί καθορισμού, για το 2009, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων.

Ο προταθείς κανονισμός του Συμβουλίου δεν εκδόθηκε πριν από την ημερομηνία λήξης ισχύος των μέτρων που προβλεπόταν στο παράρτημα ΙΙΙ του κανονισμού (ΕΚ) αριθ. 43/2009. Για λόγους ασφάλειας δικαίου και προκειμένου να συνεχίσει να εξασφαλίζεται η ορθή διατήρηση και διαχείριση των θαλάσσιων πόρων, εκδόθηκε ο κανονισμός (ΕΚ) αριθ. 1288/2009 του Συμβουλίου, σχετικά με τη θέσπιση μεταβατικών τεχνικών μέτρων από 1ης Ιανουαρίου 2010 έως 30 Ιουνίου 2011[4], που προβλέπει ότι τα προσωρινά τεχνικά μέτρα του παραρτήματος ΙΙΙ του κανονισμού (ΕΚ) αριθ. 43/2009 συνεχίζουν να ισχύουν για μεταβατική περίοδο 18 μηνών.

Λόγω των νέων απαιτήσεων της Συνθήκης της Λισαβόνας, η Επιτροπή απέσυρε το 2010 την πρόταση κανονισμού σχετικά με τη διατήρηση των αλιευτικών πόρων μέσω τεχνικών μέτρων. Οι βασικές αρχές όσον αφορά τα τεχνικά μέτρα θα καλυφθούν από τον νέο βασικό κανονισμό για την εν εξελίξει μεταρρύθμιση της κοινής αλιευτικής πολιτικής, για τον οποίο η πρόταση προβλέπεται να κατατεθεί το τρίτο τρίμηνο του 2011.

Η ισχύς του κανονισμού (ΕΚ) αριθ. 1288/2009 λήγει στις 30 Ιουνίου 2011. Δεδομένου ότι δεν υφίσταται ισχύουσα νομική πράξη που να προβλέπει μόνιμα τεχνικά μέτρα και προκειμένου να εξασφαλισθεί η ασφάλεια δικαίου και η διατήρηση των θαλάσσιων πόρων, ενδείκνυται η επέκταση της ισχύος του προαναφερθέντος κανονισμού για πρόσθετη περίοδο 18 μηνών μέχρι την 1η Ιανουαρίου 2013.

Η πρόταση δεν έχει οικονομικές επιπτώσεις στον προϋπολογισμό της Ευρωπαϊκής Ένωσης.

2010/0255 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1288/2009 σχετικά με τη θέσπιση μεταβατικών τεχνικών μέτρων από 1 ης Ιανουαρίου 2010 έως 30 Ιουνίου 2011

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,

την πρόταση της Ευρωπαϊκής Επιτροπής[5],

τη γνώμη της Ευρωπαϊκής Οικονομικής και Κοινωνικής Επιτροπής[6]

αφού διαβίβασε το σχέδιο της νομοθετικής πράξης στα εθνικά κοινοβούλια,

Αποφασίζοντας με τη συνήθη νομοθετική διαδικασία,

Εκτιμώντας τα ακόλουθα:

1. Ο κανονισμός (ΕΚ) αριθ. 1288/2009 του Συμβουλίου, της 27ης Νοεμβρίου 2009, σχετικά με τη θέσπιση μεταβατικών τεχνικών μέτρων από 1ης Ιανουαρίου 2010 έως 30 Ιουνίου 2011[7] προβλέπει ότι τα προσωρινά τεχνικά μέτρα του παραρτήματος ΙΙΙ του κανονισμού (ΕΚ) αριθ. 43/2009 θα συνεχίσουν να ισχύουν μέχρι τη στιγμή θέσπισης μόνιμων μέτρων βάσει της πρότασης της Επιτροπής της 4ης Ιουνίου 2008 για νέο κανονισμό σχετικά με την διατήρηση των αλιευτικών πόρων μέσω τεχνικών μέτρων[8].

2. Ενόψει της επερχόμενης μεταρρύθμισης της Κοινής Αλιευτικής Πολιτικής (ΚΑΠ) και της συνάφειας της εν λόγω μεταρρύθμισης όσον αφορά το περιεχόμενο και το πεδίο εφαρμογής νέων μόνιμων τεχνικών μέτρων, ενδείκνυται να καθυστερήσει η θέσπιση των εν λόγω μέτρων μέχρι να ληφθεί απόφαση από το Ευρωπαϊκό Κοινοβούλιο και το Συμβούλιο σχετικά με νέο κανονισμό για τη διατήρηση και τη βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής, σε αντικατάσταση του κανονισμού (ΕΚ) αριθ. 2371/2001 από την 1η Ιανουαρίου 2013.

3. Προκειμένου να διασφαλισθεί η ορθή διατήρηση και διαχείριση των θαλάσσιων πόρων, η ισχύς των υφιστάμενων τεχνικών μέτρων πρέπει να παραταθεί μέχρι την εν λόγω ημερομηνία.

4. Κατά συνέπεια, επειδή ή ισχύς των προσωρινών τεχνικών μέτρων που θεσπίστηκαν με τον κανονισμό (ΕΚ) αριθ. 1288/2009 λήγει την 1η Ιουλίου 2011, ο εν λόγω κανονισμός πρέπει να τροποποιηθεί, προκειμένου η ισχύς του να παραταθεί μέχρι την 1η Ιανουαρίου 2013.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο μόνο

Ο κανονισμός (EΚ) αριθ. 1288/2009 τροποποιείται ως εξής:

5. Το άρθρο 1 τροποποιείται ως εξής:

α) Στην παράγραφο 1 η ημερομηνία «30 Ιουνίου 2011» αντικαθίσταται από την ημερομηνία «1η Ιανουαρίου 2013».

β) Η παράγραφος 2 τροποποιείται ως εξής:

(i) το στοιχείο α) τροποποιείται ως εξής:

- στο σημείο i), οι λέξεις «στο σημείο 6.8 δεύτερη παράγραφος» διαγράφονται·

- στο σημείο ii), οι λέξεις «από την 1η Ιανουαρίου 2010 έως 30 Ιουνίου 2011» αντικαθίστανται από τις λέξεις «από την 1η Ιανουαρίου 2010 έως την 1η Ιανουαρίου 2013»·

- στο σημείο iv) η ημερομηνία «30 Ιουνίου 2011» αντικαθίσταται από την ημερομηνία «1η Ιανουαρίου 2013»·

- στο σημείο v), το δεύτερο εδάφιο αντικαθίσταται από το ακόλουθο κείμενο:

«Τα ενδιαφερόμενα κράτη μέλη διαβιβάζουν στην Επιτροπή προκαταρκτική έκθεση σχετικά με τη συνολική ποσότητα αλιευμάτων και απορρίψεων των σκαφών που υπάγονται στο πρόγραμμα παρατηρητών το αργότερο έως τις 30 Ιουνίου του έτους υλοποίηση του προγράμματος. Η τελική έκθεση για το υπόψη ημερολογιακό έτος διαβιβάζεται το αργότερο έως την 1η Φεβρουαρίου του έτους που έπεται του εν λόγω ημερολογιακού έτους.»·

- προστίθεται το ακόλουθο σημείο vi):

«vi) το σημείο 6.8 δεύτερη παράγραφος αντικαθίσταται από το ακόλουθο κείμενο: «Τα ενδιαφερόμενα κράτη μέλη διαβιβάζουν τα αποτελέσματα των δοκιμών και των πειραμάτων το αργότερο έως τις 30 Σεπτεμβρίου του έτους κατά το οποίο υλοποιούνται.»·

(ii) Στο στοιχείο ε) οι λέξεις «τόσο του 2010 όσο και του 2011» διαγράφονται·

(iii) στο στοιχείο η) το έτος «2010» διαγράφεται.

6. Στο άρθρο 2, η ημερομηνία «30 Ιουνίου 2011» αντικαθίσταται από την ημερομηνία «1η Ιανουαρίου 2013».

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος […] […]

[1] COM(2008) 324 τελικό.

[2] ΕΕ L 125 της 27.4.1998, σ. 1.

[3] ΕΕ L 22 της 26.1.2009, σ. 1.

[4] ΕΕ L 347 της 24.12.2009, σ. 6.

[5] , , σ. .

[6] , , σ. .

[7] ΕΕ L 347 της 24.12.2009, σ. 6.

[8] COM(2008) 324 τελικό.